"Ma Ħassejt Xejn U Ma Jien Qed Inħoss Xejn" - Karl Wright Li Hu Pożittiv Għall-Covid-19
Ilbieraħ Karl Wright kien fuq il-programm ta' TVM Ras Imbras fejn tkellem dwar is-sitwazzjoni preżenti tiegħu. Lil Karl ħafna taf jiftakruh bħala xandar fejn għamel bosta snin f'dan il-qasam, illum hu terapista tal-familja. Karl instab pożittiv għall-Covid-19 wara li flimkien mal-kollegi tiegħu tal-FSWS f'Għawdex ġew mitluba sabiex jieħdu t-test tal-Coronavirus. Karl tista' tgħid li talbuh jagħmel it-test u ma kellu l-ebda sintomu li jġiegħlu jaħseb li kellu l-Covid-19. Ritratt: TVM "Ma ħassejt xejn u ma jien qed inħoss xejn," qal Karl waqt l-intervista. Hu jkompli jgħid, "jien fil-verità kont qed noħroġ għax-xogħol, u kont qed noħrog biex nixtri, meta kont noħroġ biex nixtri, tgħidli jista' jkun li ħadtu minn hemm? Jien dejjem ħadt il-prekawzjonijiet kollha." Bħala xogħol, Karl kien qed jaħdem fuq bażi virtwali mal-familji li jaħdem magħhom hu jiġifieri ma kellux kuntatt ma' daqstant nies. Tul l-intervista hu jisqarr, ""L-uniku mediċina li qed nieħu mhux mediċina fiżika imma tal-ħafna u ħafna nies li qed jagħmlu kuntatt miegħi." Qed jgħid li baqa' għaddej bir-rutina tiegħu, jagħmel ix-xogħol u jattendi laqgħat virtwali. La darba qed iħossu f'sikktu ma hemmx raġuni għala ma jagħmilx dan. Hu jgħid li sab sapport enormi mill-kollegi li jaħdmu miegħu tant li anke ġie offrut post fejn joqgħod sabiex il-familjari tiegħu li huma vulnerabbli ma jkunux f'riskju.